input: TARYBOS DIREKTYVA 2014/86/ES
  2014 m. liepos 8 d.
  kuria iš dalies keičiama Direktyva 2011/96/ES dėl bendrosios mokesčių sistemos, taikomos įvairių valstybių narių patronuojančioms ir dukterinėms bendrovėms
  EUROPOS SĄJUNGOS TARYBA,
  atsižvelgdama į Sutartį dėl Europos Sąjungos veikimo, ypač į jos 115 straipsnį,
  atsižvelgdama į Europos Komisijos pasiūlymą,
  teisėkūros procedūra priimamo akto projektą perdavus nacionaliniams parlamentams,
  atsižvelgdama į Europos Parlamento nuomonę (1),
  atsižvelgdama į Europos ekonomikos ir socialinių reikalų komiteto nuomonę (2),
  laikydamasi specialios teisėkūros procedūros,
  kadangi:
  (1)
  pagal Tarybos direktyvą 2011/96/ES (3) dukterinių bendrovių patronuojančiosioms bendrovėms mokami dividendai ir kitas pelno paskirstymas neapmokestinami išskaičiuojamaisiais mokesčiais ir panaikinamas tokių pajamų dvigubas apmokestinimas patronuojančiosios bendrovės lygiu;
  (2)
  dėl Direktyvos 2011/96/ES teikiamos naudos neturėtų susidaryti dvigubo neapmokestinimo situacijų, o skirtingų valstybių narių patronuojančiųjų ir dukterinių bendrovių grupės, lyginant su tos pačios valstybės narės bendrovių grupėmis, neturėtų gauti nenumatytų mokesčio lengvatų;
  (3)
  siekiant išvengti dvigubo neapmokestinimo situacijų, kurios susidaro dėl pelno paskirstymo apmokestinimo tvarkos neatitikimų valstybėse narėse, patronuojančiosios bendrovės valstybė narė ir šios bendrovės nuolatinės buveinės valstybė narė neturėtų leisti toms bendrovėms pasinaudoti gautam paskirstytajam pelnui taikomu neapmokestinimu tiek, kiek toks pelnas atskaitomas patronuojančiosios bendrovės dukterinėje bendrovėje;
  (4)
  tikslinga atnaujinti Direktyvos 2011/96/ES I priedo A dalį, siekiant įtraukti kitų formų bendroves, kurioms taikomas pelno mokestis Lenkijoje, taip pat kitų formų bendroves, kurios įtrauktos į Rumunijos bendrovių teisę;
  (5)
  todėl Direktyva 2011/96/ES turėtų būti atitinkamai iš dalies pakeista,
  PRIĖMĖ ŠIĄ DIREKTYVĄ:
  1 straipsnis
  Direktyva 2011/96/ES iš dalies keičiama taip:
  1.
  4 straipsnio 1 dalies a punktas pakeičiamas taip:
  „a)
  tokio pelno neapmokestina tiek, kiek dukterinė bendrovė tokio pelno neatskaito, ir tokį pelną apmokestina tiek, kiek dukterinė bendrovė tokį pelną atskaito; arba“
  2.
  I priedo A dalies u punktas pakeičiamas taip:
  „u)
  bendrovės, pagal Lenkijos įstatymus žinomos kaip „spółka akcyjna“, „spółka z ograniczoną odpowiedzialnością“, „spółka komandytowo-akcyjna“;“
  3.
  I priedo A dalies w punktas pakeičiamas taip:
  „w)
  bendrovės, pagal Rumunijos įstatymus žinomos kaip „societăți pe acțiuni“, „societăți în comandită pe acțiuni“, „societăți cu răspundere limitată“, „societăți în nume colectiv“, „societăți în comandită simplă“;“.
  2 straipsnis
  1. Valstybės narės užtikrina, kad įstatymai ir kiti teisės aktai, būtini, kad šios direktyvos būtų laikomasi, įsigaliotų nuo 2015 m. gruodžio 31 d. Jos nedelsdamos pateikia Komisijai tų nuostatų tekstą.
  Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės.
  2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus.
  3 straipsnis
  Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje.
  4 straipsnis
  Ši direktyva skirta valstybėms narėms.
  Priimta Briuselyje 2014 m. liepos 8 d.